Document ID: /roh_data/filtered/fineweb-2-filterrobots_roh.jsonl.gz/55921

La poesia rumantscha po vegnir dividida en avant e suenter: Avant Andri Peer e suenter Andri Peer. Avant gieva ella en rima, suenter era tut auter. Andri Peer ha revoluziunà la poesia rumantscha, ma senza tschuncar sias ragischs, sco ch'el scheva. Ch'el saja memia grev da leger ed encleger as lamentavan ils ins, ch'el haja avert la poesia rumantscha vers il mund (modern), constattan cun reconuschientscha ils auters.
Ils 19 december 2021 avess el accumplì ses 100avel anniversari – per quest'occasiun avain nus svutrà en ils archivs radiofonics e chattà in relasch ritg d'intervistas e tuns originals dal grond poet ladin. Per ses giubileum laschain nus reviver la vusch sonora dad Andri Peer che ans raquinta da sia moda da lavurar sco magister-scriptur, da sia relaziun cun l'Engiadina ed il rumantsch sco lingua litterara e davart il giavisch da vegnir chapì e renconuschì.